การประกอบธุรกิจแต่ละสายผลิตภัณฑ์

1. ลักษณะของผลิตภัณฑ์และการบริการ

ปัจจุบันโรงพยาบาลกรุงเทพมีศูนย์รักษาโรคเฉพาะทาง 12 ศูนย์
และให้บริการตรวจรักษาโรคทุกสาขาตลอด 24 ชั่วโมงแบบครบวงจร
โดยแบ่งการบริการผู้ป่วยออกเป็น 3 สายงาน คือ

  1.1 สายบริการผู้ป่วยนอก

1.2 สายบริการผู้ป่วยใน

1.3 สายบริการผู้ป่วยต่างประเทศ จัดตั้งขึ้นเพื่ออำนวยความสะดวกสำหรับผู้ป่วยชาวต่างชาติ
โดยมีทีมงานที่มีความสามารถในด้านภาษาต่างประเทศต่าง ๆ (Multi-lingual) ได้แก่ อังกฤษ
ญี่ปุ่น เกาหลี ฝรั่งเศส เยอรมัน อิตาลี จีน อาหรับ ฮินดู และเขมร โดยแบ่งการบริการออกเป็น 2
แผนก ดังนี้คือ

-   แผนกบริการผู้ป่วยต่างประเทศ (International Medical Center : IMC)

-   แผนกบริการผู้ป่วยญี่ปุ่น (Japanese Medical Service : JMS)

2. การตลาดและภาวะการแข่งขัน

2.1 ภาวะอุตสาหกรรมและการแข่งขัน

วงการสาธารณสุขในรอบปี 2546 มีเหตุการณ์สำคัญ ๆ
ที่ช่วยกระตุ้นให้เกิดการตื่นตัวทั้งภาครัฐและภาคเอกชน
ในส่วนของภาครัฐได้จุดประกายให้วงการสาธารณสุขอย่างต่อเนื่องด้วยการประกาศนโยบายอย่างชัดเจนที่จะผลักดันให้ประเทศไทยเตรียมพร้อมสู่การเป็น
“Asia’s Healthcare Hub” หรือ “ศูนย์กลางการดูแลสุขภาพแห่งเอเซีย”
โดยเล็งเห็นศักยภาพและความพร้อมทั้งในด้านเทคโนโลยีที่ทันสมัยและบุคลากรทางการแพทย์ไทยในสาขาต่าง
ๆ ที่เปี่ยมด้วยประสบการณ์และมีความสามารถระดับนานาชาติ นโยบายดังกล่าวส่งผลในวงกว้าง
ทำให้นักลงทุนต่างชาติสนใจที่จะเข้าลงทุนในอุตสาหกรรมนี้มากขึ้น
โรงพยาบาลทั้งภาครัฐและเอกชนได้ขานรับนโยบายดังกล่าวด้วยการเสริมศักยภาพให้ธุรกิจทั้งในด้านบุคลากร
และเทคโนโลยีทางการแพทย์
โดยเฉพาะอย่างยิ่งโรงพยาบาลของรัฐที่กำลังเตรียมพร้อมที่จะออกนอกระบบราชการ
ล้วนตื่นตัวที่จะปรับแผนกลยุทธ์ให้สอดคล้องกับนโยบายดังกล่าว

นอกเหนือจากความเคลื่อนไหวทางด้านการลงทุนแล้ว ในปี 2546
ได้เกิดความตื่นตัวในวงการสาธารณสุขในระดับภูมิภาคเอเซีย
เมื่อเกิดโรคระบาดอย่างรวดเร็วและกว้างขวางในช่วงปลายปี 2545 และต้นปี 2546
คือการระบาดของโรคทางเดินหายใจเฉียบพลันรุนแรง (SARS- Severe Acute Respiratory
Syndrome)
กระทรวงสาธารณสุขได้แสดงศักยภาพในการควบคุมการระบาดของโรคได้อย่างเบ็ดเสร็จ
เป็นที่ยอมรับในระดับนานาชาติ โดยมีการจัดประชุมเพื่อเรียนรู้การป้องกัน
และควบคุมการระบาดของโรค SARS ที่กรุงเทพหลายครั้ง อย่างไรก็ดี
การระบาดของโรคไข้หวัดนก (Bird Flu หรือ Avian Fluenza) ในช่วงปลายปี 2546
ต่อเนื่องถึงต้นปี 2547 ถึงแม้มีความรุนแรงของโรคน้อยกว่า
แต่การระบาดกินวงกว้างทั้งประเทศถึงระดับเกษตรกร และส่งผลกระทบต่อภาคการผลิต
อุตสาหกรรมและเกษตรกรรม

สำหรับโรงพยาบาลเอกชน ต่างตอบรับนโยบายการผลักดันประเทศไทยให้เป็น “Asia’s
Healthcare Hub” กันอย่างพร้อมเพรียง ด้วยการปรับแผนกลยุทธ์เพื่อรองรับนโยบายดังกล่าว
ทำให้ประชาชนมีทางเลือกในการรักษาพยาบาลดีขึ้นกว่าเดิม
นโยบายนี้ยังส่งผลดีต่อเนื่องไปยังอุตสาหกรรมอื่น ๆ ในแวดวงสาธารณสุขและใกล้เคียง เช่น
อุตสาหกรรมยา อุตสาหกรรมเวชภัณฑ์ อุตสาหกรรมเครื่องมือ และอุปกรณ์ทางการแพทย์ ทั้งนี้
รวมไปถึงธุรกิจประกันชีวิตและสุขภาพ อุตสาหกรรมการท่องเที่ยวเชิงรักษาพยาบาล (Medical
Tourism) ให้มีการเตรียมพร้อมเพื่อรองรับนโยบายดังกล่าวด้วย

สำหรับโรงพยาบาลกรุงเทพได้มีการวางแผนล่วงหน้าเพื่อรองรับการขยายตัวของความต้องการของประชาชนไทย
และการไหลของประชากรจากประเทศเพื่อนบ้าน และภูมิภาคเอเซีย
ได้มีการขยายโรงพยาบาลเครือข่ายอย่างเป็นรูปธรรม โดยในปี 2546 โรงพยาบาลกรุงเทพระยอง
เปิดให้บริการเพื่อรองรับประชาชนในภาคตะวันออกซึ่งมีความต้องการด้านบริการสาธารณสุขสูงมากขึ้น
อาจกล่าวได้ว่าเครือข่ายโรงพยาบาลกรุงเทพในภาคตะวันออกมีความพร้อมให้บริการประชาชนในบริเวณนั้นอย่างสมบูรณ์ทั้ง
4 จังหวัดหลัก คือ ชลบุรี (โรงพยาบาลกรุงเทพพัทยา) ระยอง (โรงพยาบาลกรุงเทพระยอง)
จันทบุรี (โรงพยาบาลตากสินจันทบุรี) และตราด (โรงพยาบาลกรุงเทพตราด) สำหรับภาคใต้
ประมาณไตรมาส 2 ปี 2547
โรงพยาบาลกรุงเทพสมุยจะพร้อมเปิดให้บริการประชาชนในพื้นที่เกาะสมุย จังหวัดสุราษฎร์ธานี ทั้งนี้
รวมถึงการรองรับนักท่องเที่ยวชาวต่างชาติจำนวนมากในบริเวณนั้นด้วย

ในส่วนของโรงพยาบาลกรุงเทพเอง
นอกเหนือจากการขยายพื้นที่รองรับผู้ป่วยโรคหัวใจทั้งชาวไทยและชาวต่างชาติด้วยการสร้าง
“โรงพยาบาลหัวใจกรุงเทพ” ซึ่งจะพร้อมให้บริการในไตรมาส 4 ปี 2547 แล้ว
โรงพยาบาลยังได้วางแผนในการขยายพื้นที่รองรับผู้ป่วยชาวต่างชาติอย่างเป็นรูปธรรม
ซึ่งคาดว่าจะช่วยขยายฐานลูกค้าชาวต่างชาติให้เพิ่มมากขึ้น

2.2 นโยบายด้านการตลาด

เนื่องจากปัจจุบันธุรกิจโรงพยาบาลมีการแข่งขันในระดับสูง บริษัทจึงมีนโยบายด้านการตลาดดังนี้คือ

-   เน้นจุดขายของโรงพยาบาลซึ่งมีศูนย์การแพทย์เฉพาะโรค ถึง 12 ศูนย์ โดยเฉพาะศูนย์สมอง
    ศูนย์หัวใจ และศูนย์ศัลยกรรมสมองด้วยเครื่องแกมม่าไนฟ์
    ซึ่งมีชื่อเสียงและได้รับความไว้วางใจจากผู้ป่วยที่มาใช้บริการเป็นอย่างมาก

-   เน้นสร้างภาพลักษณ์ของโรงพยาบาลที่มีเครื่องมืออุปกรณ์การแพทย์ที่ทันสมัย
    และทีมแพทย์ที่มีชื่อเสียง

-   เน้นการบริการตรวจรักษาแก่ผู้ป่วยในลักษณะเหมาจ่าย (Package)
    เพื่อเป็นการบรรเทาภาระค่าใช้จ่ายด้านการรักษาพยาบาล
    ซึ่งจะช่วยให้เกิดความสะดวกในการคิดค่าบริการ
    และช่วยให้ผู้ใช้บริการทราบต้นทุนการรักษาพยาบาลที่ค่อนข้างแน่นอน

2.3 กลุ่มลูกค้า

กลุ่มลูกค้าของโรงพยาบาลจะเป็นลูกค้าในตลาดระดับกลางขึ้นไป ซึ่งสามารถจำแนกได้ดังนี้คือ

-   กลุ่มนักธุรกิจ ข้าราชการ และประชาชนทั่วไป

-   กลุ่มผู้ใช้บริการที่เป็นพนักงานของบริษัทเอกชนทั่วไป ซึ่งเป็นบริษัทคู่สัญญาของโรงพยาบาล

-   กลุ่มผู้ใช้บริการที่เป็นลูกค้าของบริษัทประกันชีวิต

-   กลุ่มชาวต่างประเทศที่พำนักอยู่ในประเทศไทย และกลุ่มนักท่องเที่ยวชาวต่างประเทศ

-   กลุ่มลูกค้าชาวต่างประเทศที่เดินทางมารักษาในประเทศไทยโดยตรง

3. การจัดหาผลิตภัณฑ์

เนื่องจากบริษัทประกอบธุรกิจด้านการรักษาพยาบาล
ดังนั้นการจัดหาผลิตภัณฑ์เพื่อนำมาใช้ในการบริการแก่ผู้ป่วย จึงประกอบด้วยปัจจัยที่สำคัญ 2 ประการ
คือ

3.1 การจัดหาทีมแพทย์และพยาบาล

บริษัทมีนโยบายที่จัดหาแพทย์ที่มีความเชี่ยวชาญในแต่ละสาขาของโรค
เพื่อสามารถให้บริการแก่ผู้ป่วยได้อย่างทั่วถึง โดย ณ วันที่ 31 ธันวาคม 2546
โรงพยาบาลกรุงเทพมีแพทย์ผู้เชี่ยวชาญทุกสาขาโรครวมทั้งสิ้น 367 ท่าน
ซึ่งประกอบด้วยแพทย์ประจำ 50 ท่าน และแพทย์ที่ปรึกษา 317 ท่าน

3.2 การจัดหายาและเวชภัณฑ์

บริษัทมีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่าย รายต่าง ๆ โดยไม่มีผู้จัดจำหน่ายรายใดมียอดการสั่งซื้อเกิน
10% ของยอดการสั่งซื้อทั้งหมดในปีที่ผ่านมา

4. งานที่ยังไม่ได้ส่งมอบ

- ไม่มี -